देवी प्रसाद त्रिपाठी ने दर्शन, समाजशास्त्र, इतिहास, धर्मशास्त्र, संस्कृति और साहित्य सभी दृष्टियों से इस किताब को बहुत महत्वपूर्ण बताया. उन्होंने बल देकर कहा कि विभिन्न अनुशासनों की अंतर्क्रिया इस यात्रा वृत्तान्त को अनोखा बनाती है. भूमिका –‘बयान शुरूआती’ में लेखक ने इस किताब को ‘ट्रेवेलाग’ (यात्रा वृत्तान्त) के साथ-साथ ‘थॉटलाग’ (विचार यात्रा) भी कहा है. इसके आशय को उद्घाटित करते हुए त्रिपाठीजी ने कहा कि यह किताब आज के अस्त्राखान और आरमेनिया की राजधानी के माध्यम से पूर्व संयुक्त रूस के सभी देशों में धर्म और संस्कृति के साथ-साथ व्यापार के विकास का एक महत्पूर्ण पाठ प्रस्तुत करती है. उन्होंने कहा कि यात्रा वृत्तान्त की भाषा वैसी ही प्रवाहमान होनी चाहिये जैसे यात्रा के दौरान यात्री निरंतर चलायमान रहता है. इस अर्थ में किताब का गद्य वैसे ही प्रवाहमान है जैसे नदियाँ होती हैं, जैसे जीवन होता है. यह पुस्तक कई अर्थों में विचारों, विधाओं और विश्लेषणों का संगुम्फन है. “इस अर्थ में यह सिर्फ हिंदी साहित्य में ही नहीं, सम्पूर्ण भारतीय साहित्य में एक अनुपम कृति है. यह पुस्तक भारतीय मानस में व्याप्त सबसे विकट इतिहासबोध को विखंडित करती है.” श्री त्रिपाठी ने कहा, “औपनिवेशिक इतिहासबोध के सबसे विकट कुपरिणामों को किताब सप्रमाण रेखांकित और विखंडित करती है, पाठक को पुनर्विचार की प्रेरणा देती है."